Bya KIZITO MUSOKE
OMWANA Robert Mukwaya,6, eyasaliddwa obulago mu ggombolola y’e Nagojje afunye abazirakisa ne bamuggya mu ddwaaliro e Kawolo gy’abadde ajjanjabibwa n’aleetebwa mu ddwaaliro lya Case Clinic mu Kampala okufuna obujjanjabi obusingako.
Ab’ekitongole ky’obwannakyewa ekya Kyampisi Care Ministries, nga bakola ku by’okulwanyisa ebikolwa eby’ekisaddaaka baana, be baayambye Mukwaya okumuleeta e Kampala oluvannyuma lw’okufuna amawulire gano agaafulumidde mu Bukedde w’Olwokuna.
“Twafunye okukwatibwako, bwe twasomye Bukedde , ne batutegeeza nga Robert Mukwaya bwe yabadde asaliddwa obulago. Ng’abakwatibwako twasitukiddemu ne tugenda mu ddwaaliro e Kawolo ne tumuggyayo ne tumuleeta mu Case Clinic, okufuna obujjanjabi obusingawo,” Peter Sewakiryanga, akulira ekitongole bwe yategeezezza.
Sewakiryanga agamba nti mu kiseera kino buli lunaku Mukwaya bamujjanjabira emitwalo egitakka wansi wa 40, nga tebamanyi bbanga lye banaamala mu ddwaaliro. Wano we yasabidde abazirakisa abalala abalina obusobozi okubakwatizaako.
Jjajja wa Mukwaya, Yowanina Nakyonyi yagambye nti embeera ya muzzukulu we kati eri yaddeyaddeko, kuba asobola okukaaba eddoboozi ne livaayo, wadde akyali mu bulumi, ekintu ekitabaddeewo.
Nakyonyi yagambye nti ekikyamwewuunyisa kwe kubeera nga kitaawe wa muzzukulu we Mukwaya, wadde yamutegeeza ku kyatuuka ku muzzukulu we, naye talinnyanga mu ddwaaliro.
Abantu abatannategeerekeka baasaze Mukwaya obulago ku Lwokubiri, lwa wiiki ewedde ng’omuyise ye yamusanze mu luggya nga yeewunzise ku ttundubaali avaamu omusaayi mungi n’atwalibwa mu ddwaaliro e Kawolo.
Abatuuze b’e Masiko mu muluka gw’e Waggala mu ggombolola y’e Nagojje mu Mukono bakyalina ekyekango bwe baalabye Mukwaya nga yaakasalibwa obulago.
Ebirala
Omwana bamusaze obulago ne bamulembeka omusaayi
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn